དེ་ནས་བྱིས་པ་གཉིས་རིམ་གྱིས་འཚར་ལོངས་བྱུང་ཞིང་ཁྱིམ་ཚང་གི་ཆ་རྐྱེན་ཡང་ཧ་ཅང་བཟང་པོ་མིན་རུང་མི་ཆོག་རྒྱུ་མེད་མོད།བུ་མོ་ཆེ་བ་བདེ་སྐྱིད་འཚོ་སློབ་གྲྭར་འགྲོ་རན་ཡང་ཁོ་མོར་སློབ་གྲྭར་འགྲོ་རྒྱུར་སྤྲོ་བོ་མེད་པས།དེ་ནས་བཟུང་མ་གཡང་འཛོམས་དང་ཕ་དཔའ་རྡོ་གཉིས་ལ་རིག་གནས་ཟེར་བ་ཞིག་ཕར་ཞོག་ཡི་གེ་ཞེས་པའི་མིང་ཞིག་གོ་མྱོང་ཡོད་པ་ལས་རིག་མྱོང་མེད་མོད།འོན་ཀྱང་ཁོ་བཟའ་ཟླ་གཉིས་ཀས་ཞུམ་མེད་གྱི་དཔའ་སྤོབས་དང་གཡོ་ཟོལ་བྲལ་བའི་བློ་གྲོས་ཀྱིས་དུས་རབས་ཀྱི་གོམ་འགྲོས་དང་སྤྱི་ཚོགས་ཀྱི་ཁ་ཕྱོགས་དང་མཐུན་དགོས་ན་གང་འདོད་ལྟར་གནས་ལ་རྫོངས་ནས་བཞག་པ་ལས།བྱིས་པ་ཚོར་ཆུང་དུས་ནས་རང་གི་ནུས་ཚོད་ཀྱིས་ཡོན་ཏན་རེ་སྦྱང་དུ་མ་བཅུག་ན།ཕ་མ་དང་མ་བུའི་བྱམས་བརྩེ་ཟེར་བ་ཡང་མིང་དོན་མཚུངས་པ་ཞིག་ཡེ་ནས་མིན་པར་བསམས་ཏེ།རང་གི་བུ་མོ་བདེ་སྐྱིད་ཀྱི་མ་འོངས་པའི་མདུན་ལམ་ལ་གཞིགས་ནས་སློབ་གྲྭར་འགྲོ་རྩིས་ཀྱི་གྲབས་བྱས་པ་ན་བུ་མོ་བདེ་སྐྱིད་སློབ་གྲྭ་འགྲོ་འདོད་མེད་པར་ངུ་ཤུབ་ངང་སྤོ་ལང་བཞིན་འདུག་མོད།ཨ་མ་གཡང་འཛོམས་ཀྱིས་གཅེས་པའི་འཛུམ་དང་སྙན་པའི་ངག་གིས་སྐྱོར་གྱིན་ནངས་སྔ་མོའི་དུས་ཚོད་ལྔ་དང་ཕྱེད་ཀ་ཡས་མས་ནས་ཞོགས་ཟས་གང་ཡིན་ཁར་ལྡུག་ཅིང་ཉིན་གུང་གི་བྲོ་དཔེ་ཁུག་ནང་དུ་རིམ་པར་བསྡུས་ཏེ་བརྩེ་བའི་བྱམས་ཀྱིས་སྐྱོང་ཞོར་བར་ཐག་ལ་སྤྱི་ལེ་དྲུག་བདུན་ཡོད་སའི་སློབ་གྲྭར་ཉིན་གཅིག་དང་ཟླ་གཅིག་ལོ་གཅིག་མ་ཡིན་པར་ཨ་མ་གཡང་འཛོམས་ཁོ་མོ་སློབ་གྲྭར་འགྲོ་བ་ཇི་བཞིན།སྐབས་འགར་བུ་མོ་བདེ་སྐྱིད་ངུ་ཞིང་ཨ་མ་གཡང་འཛོམས་ཡང་ཡིད་སྐྱོ་ཞིང་སྨྲེང་བཞིན་གཉིས་ཀ་ཕྱིར་ཡུལ་ལ་ལོག་པ་གང་མང་ཡོད་ལ།སྐབས་ལར་ཨ་མ་གཡང་འཛོམས་ཀྱིས་བུ་མོ་བདེ་སྐྱིད་ཀྱི་རྒྱབ་ནས་ལག་པས་དེད་ནས་སོང་ན་མ་གཏོགས་ལག་པ་ཕྱིར་གང་ནས་ལངས་ན་དེ་ནས་ཧྲེང་ངེར་ལངས་འདུག་ཅིང་རྡོ་ཕ་བོང་ཇི་བཞིན་འགུལ་ཡང་མི་འགུལ།དེ་ལྟར་མ་བུ་གཉིས་སློབ་གྲྭའི་སྒོར་ཐོན་ན་ཡང་གློ་བུར་སློབ་ཁང་དུ་མི་འགྲོ་བར་བུ་མོ་བདེ་སྐྱིད་ཡར་མར་དུ་བྲོས་འགྲོ་བ་ཐེངས་གཅིག་ག་ལ་ཡིན།ཡང་ལན་རེར་ཨ་མ་གཡང་འཛོམས་ཀྱང་སྤོ་ལངས་པས་གཅར་རྡུང་ག་འདྲ་བྱས་རུང་བུ་མོ་བདེ་སྐྱིད་སྔར་བཞིན་མི་སུ་ཡིན་རུང་ཁ་མི་གྲག་ཅིང་གཅིག་པུ་ཡུལ་ལ་མི་ཡོང་བར་ག་ས་གང་དུ་ཉུལ་འགྲོ་བ་ཞིག་རེད།བུ་མོ་ཆུང་བ་ཤེར་སྒྲོན་ནི་ཨ་ཅེ་དང་མི་འདྲ་བར་སློབ་གྲྭ་ལ་མངགས་ནས་བཟུང་མི་འགྲོ་ཟེར་བའི་ཉིན་གཅིག་བྱུང་མྱོང་མེད་ལ།སློབ་སྦྱོང་གི་མཇུག་འབྲས་ཀྱང་ནམ་ཡིན་ཡང་བཟང་ཤོས་རེད།བུ་མོ་བདེ་སྐྱིད་ནི་ཡི་གེ་མི་ཤེས་ཤིང་བློ་རིག་རྟུལ་བའི་བྱིས་པ་ཞིག་མ་རེད།འོན་ཀྱང་ཅི་ཡིན་མི་ཤེས་རུང་བུ་མོ་སློབ་གྲྭར་འགྲོ་འདོད་མེད་པ་ནི་ཨ་མ་གཡང་འཛོམས་ལ་མཚོན་ན་སེམས་ཁོང་ན་དཀའ་སྡུག་དང་ངལ་བ་སྟོང་ཕྲག་ཅིག་བསྣན་ཡོད་པ་སྨོས་མ་དགོས་མོད།ཡིན་ཡང་རང་གི་ནང་མི་དང་སྡེ་མི་སུ་ལ་ཡང་མི་སྙན་པའི་ཚིག་རྩུབ་དང་མི་མཛེས་པའི་རྣམ་འགྱུར་གཅིག་ཀྱང་བསྟན་མྱོང་མེད་ལ།ཨ་མ་གཡང་འཛོམས་ཁོ་མོ་ནི་ཨ་གསར་ཨུ་ཚུགས་ཀྱིས་རང་གར་དགའ་ན་འུར་རྒྱག་མཁན་ཞིག་དང་སྐྱོ་ན་དེ་མུར་ངུ་ངག་འདོན་མཁན་གྱི་སྐྱེས་མ་ཞིག་ཡེ་ནས་མིན་པས།ཉེ་འཁོར་གྱི་གྲོང་ཚོའི་མི་མང་པོས་ཨ་མ་གཡང་འཛོམས་ནི་ཅི་འདྲའི་རང་གར་མིན་པའི་ཨ་མ་ཞིག་རེད་ཨང་ཞེས་བསྟོད་བསྔགས་བྱེད་པ་ཉུང་ཉུང་མ་རེད།ཡང་དགུན་གྱི་དུས་སྐབས་ཤིག་ལ་བུ་མོ་བདེ་སྐྱིད་སློབ་གྲྭར་བསྐྱལ་རུང་དགོང་མོ་མཚན་གང་པོར་ཕྱིར་ཡུལ་ལ་མ་ཐོན་པར།ཨ་མ་གཡང་འཛོམས་ཁྱོ་ཤུག་གཉིས་འཚབ་འཚུབ་དང་རྟབ་རྟབ་པོར་གྱུར་ཅིང་ཉེ་མི་ཚོར་བཅར་ནསབུ་མོ་བདེ་སྐྱིད་ཨེ་རིག་ཐལ།ངའི་བུ་མོ་བདེ་སྐྱིད་རིག་མྱོང་ཡོད་དམཞེས་ཚ་ཚ་འུར་འུར་གྱི་གད་རྒྱངས་ཅི་འདྲ་སྒྲོག་རུང་བུ་མོ་བདེ་སྐྱིད་ཀྱི་གྲིབ་གཟུགས་ཙམ་ཡང་མ་མཐོང་བར་མིག་རྡེབ་དབང་ཙམ་གྱིས་ནམ་ལངས་སོང་།ཕྱི་ཉིན་སྡེ་མི་ཡོངས་ལ་བརྡ་བརྒྱབ་སྟེ་བཙལ་དུ་སོང་།ཨ་མ་གཡང་འཛོམས་དང་ཁོ་མོའི་བཙལ་རོགས་ཏེ་ཡུལ་ཕྱོགས་གཅིག་པའི་གནས་ཡོང་མ་དང་ཁོ་མོ་གཉིས་སྔ་ཕྱི་བྱས་ནས་སྡེ་བའི་རྒྱབ་རིའི་ངོར་བརྡབ་གསིག་རྒྱག་བཞིན་བཙལ་བ་ན།ཨ་མ་གཡང་འཛོམས་ཀྱིསམོའི་བུ་མོ་སློབ་གྲྭར་འགྲོ་འདོད་མེད་པ་ཤེས་བཞིན་དུ་བཙན་གྱིས་འདེད་མཁན་ང་རང་ཡིན་ལ།དེ་རིང་འདི་འདྲར་རློག་མཁན་ཡང་ཁོ་མོ་ཡིནཞེས་ངག་འདར་འདར་དང་ལྕེ་ཧལ་ཧལ་གྱིས་བཤད་པ་ན།བུད་མེད་འགྲོ་རོགས་ཨ་ཅེ་སྒྲོན་བྷེ་ཡིསཁྱེད་ཀྱིས་ཅི་ཞིག་ཟེར།དེ་འདྲ་ཆེ་ཡིན།སྐྱོན་ཡོད་ནི་མ་རེདཟེར་ཞོར་ངལ་ཙམ་གསོས་ནས་ཅང་མ་འགོར་བར།སྡེ་མི་ཞིག་གིས་ཀི་རིང་འདེབས་ཀྱིནའདི་ན་ཡོད་ཀི།བུ་མོ་བདེ་སྐྱིད་འདི་རུ་ཡོད་ཀིཞེས་ཨ་ཅེ་སྒྲོན་བྷེ་ཡིས་ཐོས་འཕྲལ།ཨ་མ་གཡང་འཛོམས་ལགན་ན་ཡོད་ཀི་ཟེར་གྱིན་འདུགཅེས་ལབ་པ་ན།ཨ་མ་གཡང་འཛོམས་ཧ་བེ་ཧོབ་བེའི་ངངཨ་ཨ་ཅི་ཞིག་གང་ན་ཡོད་དམ།ངའི་བུ་མོ་བདེ་སྐྱིད་ཡིན་ནམ།ད་རུང་གསོན་ཡོད་དམཞེས་དངངས་འཚུབ་ཀྱིས་དེ་ལྟར་དྲིས་པ་ན།འགྲོ་རོགས་ཨ་ཅེ་སྒྲོན་བྷེ་ཡིསའོ་ལེ།ཀློའི་བཤད་མ་རྒྱག་དང་གསོན་ཡོད་ཀི་གན་རེད།ངས་ཀྱང་རིག་གིནཞེས་བཤད་པ་ན།ཨ་མ་གཡང་འཛོམས་ངུ་མ་དགོད་ཀྱིས་ཧན་ཧོན་དུ་གྱུར་པ་བཞིན་ཅི་ཡིན་འདི་ཡིན་མེད་པར་ཀྲོང་ངེར་ལངས་འདུག་ཅིང་།ཨ་མ་གཡང་འཛོམས་ལ་ཅི་ཁག་སྟེ་གཅིག་རང་གི་ཤ་ལས་ཆད་ཅིང་མཆེད་པའི་བུ་མོ་བདེ་སྐྱིད་རྙེད་པར་མ་ཟད་གསོན་ཡོད་པར་མཐོང་ཚེ།ངག་འདར་འདར་དང་རྐང་ཁྱར་ཁྱོར་གྱིས་རྒྱབ་རིའི་ངོས་ནས་མར་ཡོང་།རྐང་བའི་འདེགས་འཇོག་ཀྱང་བུ་མོ་བདེ་སྐྱིད་དང་ཁད་ཇེ་ཉེ་ནས་ཇེ་ཉེར་སོང་བས་ངུ་ཤུབ་དང་བཅས་རང་གི་བུ་མོ་བདེ་སྐྱིད་ལ་འཐམ་བསམ་རུང་།བུ་མོ་བདེ་སྐྱིད་ནི་ད་རུང་སེམས་མེད་ཀྱི་བེམ་པོའི་གྲིབ་གཟུགས་ཤིག་དང་འདྲ་བར་ངུ་ཡང་མི་ངུ་ལ་དགོད་ཀྱང་མི་དགོད་པར་ཨ་མ་གཡང་འཛོམས་ཀྱི་མདུན་དུ་ལམ་བུར་རྡོག་པས་སྣོན་བཞིན་དལ་བ་དལ་བུར་མདུན་སྐྱོད་བྱས་པ་ལས་ཨ་མ་གཡང་འཛོམས་ལ་ཡེ་ནས་མིག་ཟུར་ཙམ་ཡང་མི་བལྟ།དེ་བས་སྡེ་མི་ཚང་མསམོར་བླ་མ་ཞིག་གི་དྲུང་དུ་ཁྲིད་ནས་ཅི་ཡིན་གྱི་རིམ་གྲོ་རེར་བསྒྲུབས་ན་མ་གཏོགས་ཕན་པ་ཆེར་མེད་པ་འདྲཞེས་པའི་བསམ་ཚུལ་དེ་བདེ་སྐྱིད་ཀྱི་ཕ་མ་གཉིས་ཀས་ཀྱང་ཡུལ་ལ་སྔ་མོ་ནས་འཆར་ཡོད་མོད།ཁྱིམ་ཚང་གི་ལས་ཀའི་བྲེལ་འཚུབ་བར་ནས་ཁོམ་ལོང་མེད་པར་ལུས་སོང་བ་ཡིན་པ་དེ་རེད།